Άλλοι 11 νεκροί στη Συρία
οι ΗΠΑ προειδοποιούν την κυβέρνηση Άσσαντ για συνέπειες αν δεν σταματήσει η βία
Οι δυνάμεις ασφάλειας της Συρίας σκότωσαν άλλους 11 ανθρώπους την Πέμπτη, ενώ η κυβέρνηση διευρύνει τις επιχειρήσεις καταστολής κατά αντιφρονούντων σε τουλάχιστον δύο ακόμα περιοχές της χώρας. Ακτιβιστές και αυτόπτες μάρτυρες ανέφεραν ότι οι θάνατοι σημειώθηκαν στην πόλη Κουσαΐρ, που βρίσκεται στην επαρχία Χομς. Οι κυβερνητικές δυνάμεις άνοιξαν πυρ αφού πρώτα εισέβαλλαν στην πόλη τεθωρακισμένα οχήματα. Επίσης δεύτερη εισβολή πραγματοποίησαν οι δυνάμεις ασφάλειας στην βορειοδυτική πόλη Σαρακέμπ, κοντά στα σύνορα με την Τουρκία. Οι ακτιβιστές τόνισαν επίσης ότι οι δυνάμεις ασφαλείας εισέβαλλαν σε σπίτια και συνέλαβαν τουλάχιστον 70 άτομα. Οι νέες επιθέσεις πραγματοποιήθηκαν παρά την αυξανόμενη πίεση της διεθνούς κοινότητας προς τον Πρόεδρο Μπασάρ Αλ Άσσαντ να σταματήσει τις επιχειρήσεις καταστολής κατά των πολιτικών αντιφρονούντων. Εδώ στην Ουάσιγκτον, ο Λευκός Οίκος ανέφερε ότι ο Πρόεδρος Ομπάμα και ο τούρκος Πρωθυπουργός Ρετζέπ Ταγίπ Ερντογάν, συμφώνησαν ότι το αίτημα του συριακού λαού για μετάβαση στη δημοκρατία θα πρέπει να ικανοποιηθεί. Ο Λευκός Οίκος ανέφερε επίσης ότι οι δύο ηγέτες συμφώνησαν στην ανάγκη για άμεσο τερματισμό της σφαγής στη Συρία. Παράλληλα, ο Πρέσβης των ΗΠΑ στη Συρία, Ρόμπερτ Φόρντ, συναντήθηκε με τον Υπουργό Εξωτερικών, Γουαλίντ Μουαλλέμ, τη Πέμπτη στη Δαμασκό. Το Στέητ Ντηπάρτμεντ δήλωσε ότι ο Πρέσβης Φόρντ ξεκαθάρισε ότι θα ενισχυθούν οι πιέσεις προς τη Συρία, από τις ΗΠΑ και άλλες χώρες, αν οι βιαιότητες δεν σταματήσουν. Από τη πλευρά της η Υπουργός Εξωτερικών των ΗΠΑ, Χίλαρυ Κλίντον, όταν ρωτήθηκε γιατί η Ουάσιγκτον δεν έχει ακόμη ζητήσει ξεκάθαρα την παραίτηση του Προέδρου Άσσαντ, απάντησε ότι κάτι τέτοιο δεν πρέπει να γίνει μόνο απ’ τις ΗΠΑ και ότι η Ουάσιγκτον θέλει να διασφαλίσει πως και άλλες χώρες θα προσθέσουν τις φωνές τους σε ένα τέτοιο αίτημα.